Document ID: /fineweb-2-swissfilter-quality_10-filterrobots/filtered/01577.jsonl.gz/11

Hvorfor ignorerer danske medier, at Enhedslisten har fået massiv støtte i valgkampen til både EU- og folketingsvalget af den muslim, der stod bag Muhammedkrisen i 2006?
Kasem Said Ahmad har i tiden op til valgene i maj og juni afholdt omkring 10 vælgermøder, hvor han anbefalede store grupper af muslimer at stemme på Enhedslistens partileder Pernille Skipper og partiets spidskandidat til Europaparlamentet Nikolaj Villumsen.
Som central aktør i Muhammedkrisen og Det Islamiske Trossamfund i København er libanesiske Kasem Said Ahmad en person, som specielt ældre arabiske muslimer lytter til. Både Pernille Skipper og Nikolaj Villumsen går sejrrigt ud af valgkampene med flotte personlige stemmetal.
Men hvad er baggrunden for Enhedslistens islamiske stemmer?
30. september 2005 trykker Jyllands-Posten 12 tegninger af muslimernes profet Muhammed i avisen. Herboende muslimer og ambassadører fra muslimske lande forlanger undskyldninger fra de vantro danskere.
Der nedsættes en muslimsk arbejdsgruppe, der blandt andet skal presse den danske regering i sagen om satiretegningerne. Kasem Said Ahmad er et styrende medlem af arbejdsgruppen.
Kasem Said Ahmad og tre andre imamer rejser rundt i Libanon og Syrien i tidsrummet 17. til 31. december 2005. Her mødes de blandt andet med Osama Hamdan, øverste leder i Libanon af terrorgruppen Hamas. Hos terrorgruppen Hizbollah bliver de modtaget af Naim Qassem, næstkommanderende i den islamistiske terrorbevægelse.
På rejsen medbringer imamerne falske tegninger, der intet har med Jyllands-Postens Muhammedtegninger at gøre. Det er langt grovere billeder, som imamerne præsenterer for terrorgrupperne i Mellemøsten. Et af billederne viser for eksempel en bedende kvinde, der bliver taget bagfra af en hund. Disse falske tegninger bliver udvalgt af blandt andet Kasem Said Ahmad inden afrejsen.
Imamernes rejse bærer frugt. De islamiske protester kulminerer i Mellemøsten i begyndelsen af februar 2006, da først Danmarks ambassade i Damaskus, Syrien, og dagen efter ambassadekontoret i Libanons hovedstad, Beirut, bliver sat i brand. Forløbet bliver betegnet som Danmarks alvorligste udenrigspolitiske krise siden 2. verdenskrig.
I juli 2007 er Kasem Said Ahmad så vred, at han vil have en særlig muslimsk trussel (fatwa, red.) sat i værk mod Jyllands-Posten. “Ingen er stillet til ansvar for forhånelsen af vores profet. Derfor har vi ikke andet valg end at bede om en fatwa,” erklærer Kasem Said Ahmad.
Truslerne bliver taget alvorligt. 1. januar 2010 trænger den muslimske terrorist Mohamed Geele ind i dagligstuen hos Jyllands-Postens tegner Kurt Westergaard. Den somaliske mand vil dræbe Westergaard med en økse, men Muhammedtegneren slipper med livet i behold, fordi hans badeværelse er omdannet til et sikringsrum af PET.
I 2019 kæmper Kasem Said Ahmad for Enhedslisten og arbejder på at få partiets kandidater valgt. Kasem Ahmad afholder muslimske vælgermøder og hjælper også helt praktisk med opsætning af valgplakater for Enhedslisten (nederste foto, maj 2019).
27. april 2019 bliver Kasem Said Ahmad fotograferet sammen med Enhedslistens Pernille Skipper, der i øjeblikket forhandler regeringsgrundlag med Socialdemokratiet. Enhedslistens frontkvinde og Muhammedkrisens bagmand er på fotoet begge iført matchende mellemøstlige tørklæder.
Danske journalister freder Enhedslisten, og Pernille Skippers socialister er sluppet med meget få spørgsmål i forbindelse med denne politiske skandale.
Muhammedkrisens bagmand – Kasem Said Ahmad – har været en del af Enhedslistens valgkampe i 2019. Og den kommende danske regering dannes efter alt at dømme på Pernille Skippers mandater.
Allah er blevet stor i dansk politik. Men medierne er tavse.
Se også
M.C. Bendixen: Kæmpede for broccoli til afvist asyldreng, Panisk ’skræmt’ over forbud mod omskæring